На основу члана 6. став 3. Уредбе о критеријумима за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, износима накнада, условима за ослобађање од плаћања накнаде или њено умањење, као и критеријума који су од значаја за утицај физичких лица на животну средину („Службени гласник РС”, брoj 29/19),

Министар заштите животне средине, доноси

ПРАВИЛНИК

O ВИСИНИ ЈЕДИНИЧНИХ ЕМИСИЈА ЗАГАЂУЈУЋИХ МАТЕРИЈА У ВАЗДУХ И ВИСИНИ КОРЕКЦИОНОГ ФАКТОРА ЗА ПОТРЕБЕ ПРОРАЧУНА ИЗНОСА НАКНАДЕ ЗА ЗАШТИТУ И УНАПРЕЂИВАЊЕ ЖИВОТНЕ СРЕДИНЕ ЗА ФИЗИЧКА ЛИЦА У 2019. ГОДИНИ

Члан 1.

Овим правилником прописује се висина јединичних емисија загађујућих материја у ваздух и висина корекционог фактора за потребе прорачуна висине накнаде за заштиту и унапређивање животне средине за физичка лица у 2019. години.

Члан 2.

Висина јединичних емисија загађујућих материја у ваздух, изражена у килограмима по становнику у 2019. години износи:

1. сумпор диоксид - 15,26 kg
2. азотни оксиди - 56,09 kg
3. прашкасте материје - 3,00 kg

Члан 3.

Висина корекционог фактора у 2019. години износи 0,50.

Члан 4.

Овај правилник ступа на снагу наредног дана од дана објављивања у ,,Службеном гласнику Републике Србије”.

Број: 110-00-36/19-09

У Београду, јуна 2019. године

МИНИСТАР

Горан Триван

**О Б Р А З ЛО Ж Е Њ Е**

**Правни основ**

Правни основ задоношење овог правилника садржан је у члану 6. став 3. Уредбе о критеријумима за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, износима накнада, условима за ослобађање од плаћања накнаде или њено умањење, као и критеријума који су од значаја за утицај физичких лица на животну средину („Службени гласник РС”, брoj 29 /19),

**Разлози за доношење**

Чланом 6. став 3. горе наведене уредбе прописано је да министар надлежан за послове заштите животне средине прописује висину јединичних емисија загађујућих материја у ваздух и висину корекционих фактора за потребе прорачуна износа накнаде за заштиту и унапређивање животне средине до 1. априла текуће године, на основу података добијених од Агенције за заштиту животне средине.

**Образложења појединачних решења**

Чланом 1. Предлога правилника прописано је да се правилником прописује висина јединичних емисија загађујућих материја у ваздух и висина корекционог фактора за потребе прорачуна висине накнаде за заштиту и унапређивање животне средине за физичка лица у 2019. години.

Чланом 2. Предлога правилника прописано је да висина јединичних емисија загађујућих материја у ваздух, изражена у килограмима по становнику у 2019. години износи:

-сумпор диоксид - 15,26 kg

- азотни оксиди - 56,09 kg

- прашкасте материје - 3,00 kg

Чланом 3. Предлога правилника, прописано је да висина корекционог фактора у 2019 години износи 0,77.

Чланом 4. Предлога правилника прописано је да правилник ступа на снагу наредног дана од дана објављивања у ,,Службеном гласнику Републике Србије”.

**Финансијска ефекти акта**

У буџету Републике Србије није потребно обезбедити финансијска средства за спровођење овог акта.

**Разлози за раније ступање на снагу**

Чланом 277. став 2. Закона о накнадама за коришћење јавних добара (Службени гласник РС”, број 95/18), прописано да ће се подзаконски акт из члана 134. став 2. донети до 1. марта 2019. године. У складу са наведеним чланом, Уредба о критеријумима за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, износима накнада, условима за ослобађање од плаћања накнаде или њено умањење, као и критеријума који су од значаја за утицај физичких лица на животну средину ступила на снагу 20. априла 2019. године.

Такође, чланом 136. став 2. Закона о накнадама за коришћење јавних добара, прописано је да јединице локалне самоуправе, својим актима утврђују висину накнаде за заштиту и унапређивање животне средине, а на основу износа прописаних наведеном уредбом. Међутим, одредбе уредбе које се односе на одређивање износа накнаде за физичка лица не могу се применити без доношења овог правилником јер се њим прописује висина јединичних емисија загађујућих материја у ваздух и висина корекционог фактора за потребе прорачуна висине накнаде за заштиту и унапређивање животне средине за физичка лица у 2019. години.

Самим тим, без доношење овог правилника, јединице локалне самоуправе не могу донети одлуке којима се утврђује накнада за заштиту и унапређење животне средине, што директно утиче на стабилност система финансирања заштите животне средине у 2019. години.